BODOLAND रादाब: मुसलपुर, 30 आगष्ट: बाक्सा जिल्लानि मुसलपुर पुलिस थानानि बेन्दोंआव थानाय 9 बोसोर बैसोनि सासे हिन्जावसा गथ’खौ 1 नं फक’फारा गामिनि 46 बोसोर बैसोनि मानिक नाथ मुंनि सासे लंपद फोरोंगिरिया जिनाहारि खालामो । मिथिनो मोननाय बादिब्ला लंपद फोरोंगिरि मानिक नाथ’या हिन्जावसानि गामियाव फैबाय थानानै बिमा-बिफा गैयिनि खाबु लानानै सिगि-सग’ खालामना बुरखायफैबाय थायोमोन आरो जिनाहारि खालामलांङोमोन । हिन्जावसा गथ’या सिगांनिफ्रायनो बिमा-बिफानो बेफोर बाथ्राखौ फोरमायथिदोंमोनबाबो जेबो फोरमान गैयिनि थाखाय लंपद मानिक नाथनि हेंथायै पुलिसनो एजाहार होनो हायाखैमोन । नाथाय बे खेबाव हिन्जावसाखौ बिमा-बिफा गैयिनि समाव खाबु लानानै जिनाहारि खालामनाय गासैबो जाथायखौनो हिन्जावसा गथ’या बिफानि मबाइलाव रेकाडिं खालामनानै लाखिनो हादों । हिन्जावसा गथ’खौ जिनाहारि खालामनाय जाथाइखौ लानानै मुसलपुर पुलिस थानायाव लंपद मानिक नाथ’नि हेंथायै हिन्जावसानि नखरा गांसे गसर थिस’नो । एजाहार होनाय बादियै आरो 9 बोसोरनि हिन्जावसा गथ’खौ जिनाहारि खालामनाय अमरावती मध्य इंराजि फरायसालिनि फोरोंगिरि मानिक नाथ’खौ फुलिसया हमनो हायो । आरो आइननि राहा लागोनखौ फोरमायथियो ।